ফিলিস্তিনের নেতাদের ঐক্যবদ্ধ অবস্থান গ্রহণ আর আরব দেশগুলোকে তাদের পেছনে সমর্থন দেয়ার সবচেয়ে কঠিন কাজটি পেছনে থেকে করেছে তুরস্ক। তুরস্কের প্রধানমন্ত্রী রিসেপ তাইয়েপ এরদোগান আর পররাষ্ট্রমন্ত্রী আহমেদ দাভতুগুলো প্রধান নিয়ামকের ভূমিকা পালন করেছেন। একদিকে স্বাধীন ফিলিস্তিনের দাবিটি আন্তর্জাতিক পর্যায়ে উঠানো ও সমর্থনের জন্য কূটনৈতিক প্রচেষ্টার পাশাপাশি হামাস ও ফাতাহর মধ্যে ঐক্য প্রতিষ্ঠার কাজটি তুরস্কের নেতৃত্বে সম্পন্ন হয়েছে। কয়েক মাস আগে কায়রোতে আরব নেতাদের বৈঠকে হামাস ও ফাতাহর মধ্যে ঐক্যবদ্ধভাবে কাজ করার ব্যাপারে ঐকমত্য প্রতিষ্ঠিত হয়। একইভাবে ইসরাইলের ওপর অব্যাহতভাবে চাপ প্রয়োগের নীতি গ্রহণ করে তুরস্ক। মুসলিম বিশ্বের মধ্যে ইসরাইলের এক সময়ের বন্ধু তুরস্ক দেশটির সাথে কূটনৈতিক সম্পর্ক ছিন্ন করার হুমকি প্রদান করে। ইতোমধ্যে আঙ্কারায় ইসরাইল দূতাবাসের কর্মকাণ্ড সঙ্কুচিত করে আনা হয়েছে। এরদোগান অবরুদ্ধ গাজা সফরে যাবেন বলেও ঘোষণা দিয়েছেন। বলা যায় নির্যাতিত নিপীড়িত ফিলিস্তিনিদের পক্ষে ঝুঁকি নিয়ে প্রকৃত বন্ধুর ভূমিকা পালন করছে তুরস্ক। শুধুমাত্র প্রকাশ্য সমর্থন নয় নেপথ্যে থেকে আরব দুনিয়াকেও ফিলিস্তিন ইস্যুতে ঐক্যবদ্ধ করার কাজটিও তুরস্ককে করতে হয়েছে।